Drie vas oor bejaarde se moord(Foto verskaf aan Maroela Media) Drie persone, twee mans en ŉ vrou, is in hegtenis geneem in verband met die moord op die 85-jarige Hetta Potgieter. Potgieter se liggaam is op 9 Julie in haar selfsorgeenheid by die Macadamia-versorgingsoord in Nelspruit in Mpumalanga gevind. Haar hande was vasgebind en daar was ŉ voorwerp om haar nek gebind. Albert Gryvenstein, bedryfsbestuurder van Bossies Community Justice (BCJ), wat ook by die inhegtenisneming betrokke was, het aan Maroela Media bevestig die drie persone is in Krugersdorp in hegtenis geneem. “Goeie speurwerk deur die polisie het tot die inhegtenisnemings gelei,” het hy bygevoeg. Maroela Media verneem daar is R10 000 kontant van Potgieter gesteel. Sy het die geld by haar gehad om haar maandelikse betalings mee te doen. Die polisie is Saterdag op pad na Nelspruit met die verdagtes en hulle sal Maandag in die landdroshof in Nelspruit verskyn. “Spesiale melding moet gemaak word vir lt.kol. Erhard Stroh en sy span wat verseker het dat die verdagtes aangekeer word,” het Gryvenstein bygevoeg. Die drie verdagtes word moontlik ook verbind met ander rooftogte in die omgewing. Dit sal deel vorm van die ondersoek.